O B E C    N I Ž N Ý    K L Á T O V

V Š E O B E C N E   Z Á V Ä Z N É   N A R I A D E N I E   
č. 6/2011
o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov

Schválené Obecným zastupiteľstvom v Nižnom Klátove 
                                  dňa 18.8.2011 uznesením č. 59/2011

                                    Účinnosť: 5.9.2011                                                                                                        
Obec Nižný Klátov v súlade s ustanovením § 6 zákona SNR č.369/1990 Zb. o obecnom zriadení v znení neskorších predpisov a ustanoveniami § 2 písm. d) zákona NR SR č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky a zákona NR SR č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov            

vydáva

V Š E O B E C N E   Z Á V Ä Z N É   N A R I A D E N I E   
č. 6/2011
o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov

PRVÁ ČASŤ

ÚVODNÉ USTANOVENIA 

§ 1

1.	Predmetom tohto Všeobecne záväzného nariadenia Obce Nižný Klátov (ďalej len „nariadenie“) je spôsob určenia poskytovania sociálnych služieb, úhrady, výšky úhrady a spôsob platenia za poskytnuté sociálne služby a stravovania dôchodcov na území Obce Nižný Klátov. 

§ 2

Účel nariadenia

1.	Účelom tohto nariadenia je úprava rozhodovacej pôsobnosti Obce Nižný Klátov:
-	o poskytovaní opatrovateľskej služby podľa § 80 písm. e) bod 3 zákona NR SR č.448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“),
-	o uzatváraní zmluvy o poskytovaní opatrovateľskej služby podľa § 80 písm. h) bod 1 zákona o sociálnych službách, 
-	o povinnosti občana zaplatiť úhradu za opatrovateľskú službu,
-	o povinnosti osôb uvedených v § 73 ods. 10 zákona o sociálnych službách, 
-	o zastavení poskytovania opatrovateľskej služby, o znížení, zvýšení alebo neplatení úhrady za poskytnutú opatrovateľskú službu,
-	o stravovaní, výške finančného príspevku na stravovanie dôchodcov z rozpočtu obce.

DRUHÁ ČASŤ

OPATROVATEĽSKÁ SLUŽBA

§ 3

Opatrovateľská služba

1.	Opatrovateľská služba je jednou z foriem sociálnych služieb na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku.
2.	Opatrovateľská služba je sociálna služba poskytovaná fyzickej osobe, ktorá
a)	je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 3 zákona o sociálnych službách a
b)	je odkázaná na pomoc pri úkonoch sebaobsluhy, úkonoch starostlivosti o domácnosť a základných sociálnych aktivitách podľa prílohy č. 4 zákona o sociálnych službách.
3.	Opatrovateľskou službou sa poskytujú úkony podľa prílohy č. 4 zákona o sociálnych službách. Rozsah úkonov na základe sociálnej posudkovej činnosti určuje obec v hodinách alebo podľa jednotlivých úkonov podľa prílohy č. 4. Minimálny rozsah úkonov sebaobsluhy nesmie byť nižší, ako je minimálny rozsah zodpovedajúci stupňu odkázanosti fyzickej osoby posúdený podľa prílohy č. 3 zákona o sociálnych službách, ak sa poskytovateľ sociálnej služby s prijímateľom sociálnej služby na návrh prijímateľa sociálnej služby nedohodne inak v zmluve o poskytovaní sociálnej služby.
4.	Opatrovateľskú službu nemožno poskytovať fyzickej osobe,
a)	ktorej sa poskytuje celoročná pobytová sociálna služba,
b)	ktorá je opatrovaná fyzickou osobou, ktorej sa poskytuje peňažný príspevok na opatrovanie podľa zákona NR SR č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov,
c)	ktorej sa poskytuje peňažný príspevok na osobnú asistenciu podľa zákona NR SR č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov,
d)	ktorej je nariadená karanténa pre podozrenie z nákazy prenosnou chorobou a pri ochorení touto nákazou.
5.	Opatrovateľská služba sa poskytuje prednostne v byte občana.
6.	Požiadavky na opatrovateľskú službu si občania uplatňujú na Obecnom úrade v Nižnom Klátove.
7.	Obec ako poskytovateľ opatrovateľskej služby je povinná zverejňovať informácie podľa zákona NR SR č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a zabezpečovať ochranu osobných údajov.
8.	Opatrovateľskú službu zabezpečuje obec prostredníctvom svojich zamestnancov, opatrovateliek a opatrovateľov, ktorí túto činnosť vykonávajú v zmysle zákonníka práce. 
9.	Opatrovateľom je fyzická osoba, ktorá
a)	má úplné stredné odborné vzdelanie získané v študijnom odbore so zameraním na opatrovanie alebo na poskytovanie zdravotnej starostlivosti akreditovanom podľa osobitného predpisu alebo
b)	absolvovala akreditovaný kurz opatrovania najmenej v rozsahu 220 hodín.
10.	Úroveň poskytovania opatrovateľskej služby kontroluje poverený zamestnanec obce.

§ 4

Výška a spôsob určenia úhrady za opatrovateľskú službu

1.	Úhrada za opatrovateľskú službu v kalendárnom mesiaci sa určí podľa rozsahu poskytovaných úkonov sebaobsluhy, úkonov starostlivosti o domácnosť a základných sociálnych aktivít a výšky úhrady za úkony sebaobsluhy, úkony starostlivosti o domácnosť a základných sociálnych aktivít podľa skutočných úkonov.
2.	Občan je povinný zaplatiť úhradu za opatrovateľskú službu do 15-teho dňa príslušného kalendárneho mesiaca do pokladne alebo na účet Obce  Nižný Klátov.
3.	Úhrada za opatrovateľskú službu, spôsob jej určenia a platenia úhrady sa určuje zmluvou o poskytovaní opatrovateľskej služby v súlade s týmto nariadením.
4.	Občan je povinný platiť úhradu za poskytovanú opatrovateľskú službu podľa svojho príjmu a majetku.
5.	Po zaplatení úhrady za opatrovateľskú službu musí prijímateľovi opatrovateľskej služby zostať mesačne z jeho príjmu najmenej 1,3 násobku sumy životného minima pre jednu plnoletú fyzickú osobu ustanovenej § 2 písm. a) zákona NR SR č. 601/2003 Z. z. o životnom minime a o zmene a doplnení niektorých zákonov v znení neskorších predpisov.
6.	Ak prijímateľ opatrovateľskej služby nemá príjem alebo jeho príjem nepostačuje na platenie úhrady za opatrovateľskú službu, môže úhradu za opatrovateľskú službu alebo jej časť platiť aj iná osoba, ktorá uzatvorí s obcou zmluvu o platení úhrady za opatrovateľskú službu.
7.	Ak prijímateľovi opatrovateľskej služby nevznikne povinnosť platiť úhradu za opatrovateľskú službu alebo jej časť, prechádza táto povinnosť postupne na rodičov a deti, ak sa ich príjem neposudzuje spoločne s príjmom prijímateľa opatrovateľskej služby. Rodičia alebo deti môžu uzatvoriť s obcou zmluvu o platení úhrady za opatrovateľskú službu.
8.	Ak nevznikne prijímateľovi opatrovateľskej služby povinnosť platiť úhradu za opatrovateľskú službu alebo jej časť a táto povinnosť nevznikne ani rodičom alebo deťom a prijímateľ opatrovateľskej služby zomrie, nezaplatená úhrada za opatrovateľskú službu alebo jej časť je pohľadávka obce, ktorá sa uplatňuje v konaní o dedičstve.
9.	Prijímateľ opatrovateľskej služby je povinný písomne oznámiť obci  do ôsmich dní zmeny v skutočnostiach rozhodujúcich na trvanie odkázanosti na opatrovateľskú službu a zmeny v príjmových a majetkových pomeroch rozhodujúcich na určenie sumy úhrady za opatrovateľskú službu.

§ 5

Konanie  o odkázanosti na opatrovateľskú službu

1.	Konanie o odkázanosti na opatrovateľskú službu sa začína na základe písomnej žiadosti fyzickej osoby, ktorá sa podáva obci.
2.	Žiadosť o posúdenie odkázanosti na opatrovateľskú službu obsahuje meno a priezvisko fyzickej osoby, ktorej sa má poskytovať opatrovateľská služba, dátum jej narodenia, adresa pobytu, rodinný stav, štátne občianstvo, druh sociálnej služby, na ktorú má byť fyzická osoba posúdená – opatrovateľská služba a potvrdenie poskytovateľa zdravotnej starostlivosti o nepriaznivom zdravotnom stave fyzickej osoby, ktorá žiada o posúdenie odkázanosti na opatrovateľskú službu.
3.	Posudok o odkázanosti na opatrovateľskú službu je podkladom na vydanie rozhodnutia o odkázanosti na opatrovateľskú službu.
4.	Pri rozhodovaní o odkázanosti na opatrovateľskú službu môže obec použiť ako podklad na vydanie rozhodnutia o odkázanosti na opatrovateľskú službu komplexný posudok vydaný Úradom práce, sociálnych vecí a rodiny Košice-okolie na účely kompenzácie sociálnych dôsledkov ťažkého zdravotného postihnutia, ak je jeho obsahom aj posúdenie stupňa odkázanosti fyzickej osoby na pomoc inej fyzickej osoby.
5.	Fyzická osoba, ktorá žiada o poskytovanie opatrovateľskej služby alebo prijímateľ opatrovateľskej služby sú povinní na výzvu obce zúčastniť sa posúdenia zdravotného stavu a opätovného posúdenia zdravotného stavu v termíne určenom lekárom. Ak sa uvedené fyzické osoby tohto posúdenia nezúčastnia, konanie o odkázanosti opatrovateľskú službu sa zastaví alebo sa rozhodne o zániku odkázanosti na opatrovateľskú službu.
6.	Po nadobudnutí právoplatnosti rozhodnutia o odkázanosti fyzickej osoby na opatrovateľskú službu je obec povinná uzatvoriť zmluvu o poskytovaní opatrovateľskej zmluvy.
7.	Opravný prostriedok proti rozhodnutiu o zákaze poskytovať opatrovateľskú službu nemá odkladný účinok.

§ 6

Lekárska a sociálna posudková činnosť

1.	Posudková činnosť na účely poskytovania opatrovateľskej služby je lekárska posudková činnosť a sociálna posudková činnosť.
2.	Posudkovou činnosťou sa zisťuje odkázanosť fyzickej osoby s ťažkým zdravotným postihnutím alebo fyzickej osoby s nepriaznivým zdravotným stavom na opatrovateľskú službu.
3.	Lekárska posudková činnosť na účely posúdenia odkázanosti fyzickej osoby na pomoc inej fyzickej osoby je hodnotenie a posudzovanie zdravotného stavu fyzickej osoby, ktoré vykonáva posudzujúci lekár na základe zmluvy s obcou.
4.	Posudzujúci lekár pri vykonávaní lekárskej posudkovej činnosti spolupracuje so sociálnym pracovníkom obce.
5.	Odkázanosť fyzickej osoby na pomoc inej fyzickej osoby na účely poskytnutia opatrovateľskej služby sa posudzuje podľa prílohy č. 3 zákona o sociálnych službách.
6.	Stupeň odkázanosti fyzickej osoby na pomoc inej osoby a priemerný rozsah odkázanosti fyzickej osoby na pomoc inej osoby v hodinách sa určí na základe celkového počtu bodov.
7.	Fyzická osoba je odkázaná na pomoc inej fyzickej osoby, ak jej stupeň odkázanosti je II až VI podľa prílohy č. 3 zákona o sociálnych službách.
8.	Sociálna posudková činnosť na účely posúdenia odkázanosti fyzickej osoby na opatrovateľskú službu je posudzovanie
a)	individuálnych predpokladov fyzickej osoby,
b)	rodinného prostredia fyzickej osoby a
c)	prostredia, ktoré ovplyvňuje začlenenie fyzickej osoby do spoločnosti.
9.	Sociálnu posudkovú činnosť na účely posudzovania odkázanosti na opatrovateľskú službu vykonáva sociálny pracovník obce za účasti fyzickej osoby, ktorá požiada o poskytnutie opatrovateľskej služby.
10.	Pri posudzovaní odkázanosti fyzickej osoby na opatrovateľskú službu sa posudzuje v rámci sociálnej posudkovej činnosti okrem odkázanosti uvedenej v lekárskom posudku aj rozsah odkázanosti fyzickej osoby na úkony starostlivosti o jej domácnosť a pri uskutočňovaní základných sociálnych aktivít v hodinách.
11.	Na základe lekárskeho posudku a sociálneho posudku sa vyhotovuje posudok o odkázanosti na opatrovateľskú službu, ktorý obsahuje:
a)	stupeň odkázanosti fyzickej osoby na pomoc inej fyzickej osoby,
b)	znevýhodnenie fyzickej osoby s ťažkým zdravotným postihnutím alebo s nepriaznivým zdravotným stavom v oblasti sebaobslužných úkonov, úkonov starostlivosti o svoju domácnosť a pri základných sociálnych aktivitách,
c)	druh sociálnej služby – opatrovateľská služba,
d)	určenie termínu opätovného posúdenia zdravotného stavu.

§ 7

Zmluva o poskytovaní opatrovateľskej služby

1.	Obec poskytuje opatrovateľskú službu na základe písomnej zmluvy o poskytovaní opatrovateľskej služby. Zmluva musí byť uzatvorená spôsobom, ktorý je pre prijímateľa opatrovateľskej služby zrozumiteľný.
2.	Fyzická osoba, ktorá má záujem o poskytovanie opatrovateľskej služby, je povinná podať písomnú žiadosť o uzatvorenie zmluvy o poskytovaní opatrovateľskej služby na Obecnom úrade v Nižnom Klátove.
3.	Žiadosť o uzatvorenie zmluvy o poskytovaní opatrovateľskej služby obsahuje:
a)	meno a priezvisko fyzickej osoby, ktorej sa má poskytovať opatrovateľská služba, dátum narodenia a adresa jej pobytu,
b)	druh sociálnej služby – opatrovateľská služba,
c)	potvrdenie o príjme za predchádzajúci kalendárny rok,
d)	doklady o majetkových pomeroch,
e)	deň začatia poskytovania opatrovateľskej služby a čas poskytovania opatrovateľskej služby,
f)	iné doklady, ktoré sú podkladom na uzatvorenie zmluvy.
4.	K žiadosti o uzatvorenie zmluvy o poskytovaní opatrovateľskej služby fyzická osoba priloží aj právoplatné rozhodnutie o odkázanosti na opatrovateľskú službu.
5.	Zmluva o poskytovaní opatrovateľskej služby obsahuje:
a)	označenie zmluvných strán,
b)	druh poskytovanej sociálnej služby – opatrovateľská služba,
c)	vecný rozsah a formu poskytovania opatrovateľskej služby,
d)	deň začatia poskytovania opatrovateľskej služby,
e)	čas poskytovania opatrovateľskej služby,
f)	miesto poskytovania opatrovateľskej služby,
g)	sumu úhrady za opatrovateľskú službu, spôsob jej určenia a spôsob jej platenia,
h)	podmienky zvyšovania sumy úhrady za opatrovateľskú službu,
i)	dôvody odstúpenia od zmluvy,
j)	sumu nezaplatenej úhrady za opatrovateľskú službu,
k)	ďalšie náležitosti.
6.	Suma úhrady za opatrovateľskú službu podľa odseku 5 písm. g) musí obsahovať sumu úhrady za úkony sebaobsluhy, úkony starostlivosti o domácnosť a základné sociálne aktivity.
7.	Ak sa zmenia skutočnosti, ktoré sú predmetom zmluvy o poskytovaní opatrovateľskej služby, možno tieto skutočnosti zmeniť dodatkom k zmluve o poskytovaní opatrovateľskej služby, ak si to účastníci v tejto zmluve dohodli.
8.	Ak sa zmenia skutočnosti rozhodujúce na určenie úhrady za opatrovateľskú službu, obec a prijímateľ opatrovateľskej služby sú povinní uzatvoriť dodatok k zmluve o poskytovaní opatrovateľskej služby.
9.	Prijímateľ opatrovateľskej služby môže jednostranne vypovedať zmluvu o poskytovaní opatrovateľskej služby kedykoľvek aj bez uvedenia dôvodu. Výpovedná lehota nesmie byť dlhšia ako 30 dní.
10.	Obec môže jednostranne vypovedať zmluvu o poskytovaní opatrovateľskej služby, ak 
a)	prijímateľ opatrovateľskej služby hrubo porušuje povinnosti vyplývajúce zo zmluvy o poskytovaní opatrovateľskej služby najmä tým, že hrubo porušuje dobré mravy, ktoré narúšajú občianske spolužitie alebo nezaplatí dohodnutú úhradu za opatrovateľskú službu,
b)	prijímateľ opatrovateľskej služby neuzatvorí dodatok k zmluve o poskytovaní opatrovateľskej služby podľa odseku 8,
c)	je zmenený účel poskytovanej opatrovateľskej služby tak, že zotrvanie na zmluve o poskytovaní opatrovateľskej služby by pre obec znamenalo zrejmú nevýhodu,
d)	obec rozhodne o zániku odkázanosti fyzickej osoby na opatrovateľskú službu.

§ 8

Úkony sebaobsluhy, úkony starostlivosti o domácnosť, 
základné sociálne aktivity a ich rozsah

1.	Opatrovateľskou službou sa poskytujú úkony sebaobsluhy, úkony starostlivosti o domácnosť a základné sociálne aktivity  - Príloha č. 4 k zákonu o sociálnych službách.
2.	Rozsah úkonov sebaobsluhy, úkonov starostlivosti o domácnosť a základné sociálne aktivity na základe sociálnej posudkovej činnosti určuje obec v hodinách.
3.	Minimálny rozsah úkonov sebaobsluhy nesmie byť nižší, ako je rozsah zodpovedajúci stupňu odkázanosti fyzickej osoby posúdený podľa prílohy č. 3 zákona o sociálnych službách.

§ 9

Výška úhrady za opatrovateľskú službu

1.	Úhrada za opatrovateľskú službu pre opatrovaného je stanovená hodinovou sadzbou, 1 € za jednu hodinu opatrovateľskej služby.
2.	Úhradu za opatrovateľskú službu platí občan za kalendárny mesiac, v ktorom opatrovateľskú službu poberá, najneskôr do 15-teho dňa nasledujúceho kalendárneho mesiaca.

TRETIA ČASŤ

STRAVOVANIE DÔCHODCOV

§ 10

Organizovanie spoločného stravovania a poskytovanie finančného príspevku 

1.	Obec v zmysle § 58 zákona o sociálnych službách poskytuje stravovanie pre občanov, ktorí:
a)	nemajú zabezpečené nevyhnutné podmienky na uspokojovanie základných životných potrieb,
b)	majú ťažké zdravotné postihnutie alebo nepriaznivý zdravotný stav,
c)	dovŕšili dôchodkový vek.
2.	Obec organizovaním stravovacích služieb pre dôchodcov môže na základe zmluvy poveriť príslušný subjekt - školskú jedáleň, ktorú obec zriadila na základe jej zriaďovateľskej pôsobnosti (§4 ods. 3 písm. l zákona SNR č. 369/1990 Zb. o obecnom zriadení v znení neskorších predpisov)
3.	Obec s príslušným subjektom, ktorý stravovanie dôchodcov zabezpečuje, sa vopred dohodne na výške, rozsahu a podmienkach poskytovania finančného príspevku na jedno jedlo denne.

§ 11

Zmluvné podmienky pre poskytovanie finančného príspevku

1.	O poskytovaní finančného príspevku uzatvára obec s príslušným subjektom podľa § 10 písomnú zmluvu, ktorá musí obsahovať náležitosti, vyplývajúce z § 74 zákona o sociálnych službách: 
a)	charakter služby a rozsah jej poskytovania (organizovanie spoločného stravovania pre dôchodcov),
b)	podmienky a miesto poskytovania služby (výdaj stravy),
c)	čas poskytovania služby v pracovných dňoch (v čase od – do),
d)	cena jedla a výška finančného príspevku,
e)	podmienky, za ktorých sa finančný príspevok poskytuje a spôsob jeho mesačného vyúčtovania,
f)	spôsob kontroly používania finančného príspevku,
g)	dôvody zastavenia výplaty finančného príspevku (nedodržanie zmluvných podmienok, vyčerpanie účelových rozpočtových prostriedkov a pod.),
h)	dôvody odstúpenia od zmluvy (zo strany obce,  príslušného subjektu).
2.	Výšku finančného príspevku, účel a spôsob jeho použitia, poskytnutia a vyúčtovanie dohodne obec s príslušným subjektom na základe tohto nariadenia a upresní na príslušný kalendárny rok formou písomného dodatku ako súčasti zmluvy.

§ 12

Stanovenie podmienok – kritérií a určenie výšky príspevku

1.	Obec, vo výdavkovej položke rozpočtu obecného úradu vyčlení finančné prostriedky na stravovanie dôchodcom na príslušný kalendárny rok. 
2.	Pri určení finančného ukazovateľa obec zohľadňuje tieto skutočnosti : 
2.1.	počet občanov, ktorým vznikol nárok na dôchodok a spĺňajú podmienky na poskytovanie finančného príspevku pre účely opatrovateľskej služby,
2.2.	počet žiadateľov o poskytnutie finančného príspevku, poberateľov stravy a počet vydaných jedál.
3.	Obec sleduje štvrťročne výšku čerpaných finančných prostriedkov a pri ich vyčerpaní rozhodne o ďalšom postupe.
4.	Nárok na poskytovanie finančného príspevku na stravu má občan, ktorý spĺňa aspoň jedno z nasledujúcich kritérií :
4.1.	má viac ako 70 rokov
4.2.	dôchodca, ktorý do odchodu do starobného alebo invalidného dôchodku pracoval pre obec Nižný Klátov 
4.3.	poberateľ starobného alebo invalidného dôchodku do 70 rokov, ak jediný jeho príjem je starobný, invalidný dôchodok, ktorý nepresahuje sumu 305 €,
Žiadatelia o finančný príspevok na stravu podľa odseku 4.3 sú povinní preukázať oprávnenosť poberania príspevku preukázaním výšky príjmu pred začiatkom jeho poberania. 
5.	Výška príspevku na jedno jedlo sa stanovuje na 50 % z režijných nákladov na jedno jedlo (zaokrúhlené na dve desatinné miesta hore). Stravník má nárok na jedno jedlo v každý pracovný deň v čase školského vyučovania. 

ŠTVRTÁ ČASŤ

ZÁVEREČNÉ USTANOVENIA

§ 13

Všeobecné ustanovenia

1.	Pri sociálnej službe sa primeranie použije zákon o sociálnych službách, zákon o obecnom zriadení a zákon č. 71/1967 Zb. o správnom konaní v znení neskorších predpisov, zákon č. 36/2005 Z.z. o rodine a o zmene a doplnení niektorých zákonov a zákon č. 601/2003 Z.z.   o životnom minime a o zmene a doplnení niektorých predpisov v znení neskorších predpisov. 
2.	Podľa zákona č. 428/2002 Z.z. o ochrane osobných údajov v znení neskorších predpisov je Obec Nižný Klátov povinná chrániť osobné údaje o získané o osobách, ktorým poskytuje  opatrovateľskú službu a finančný príspevok na stravu.

§ 14

Záverečné ustanovenia

1.	Odvolacím orgánom proti rozhodnutiu vo veci opatrovateľskej služby vydaného Obcou Nižný Klátov je Krajský súd v Košiciach. 
2.	Kontrolnú činnosť nad dodržiavaním VZN o poskytovaní sociálnych služieb, o spôsobe a výške úrad za sociálne služby a o stravovaní dôchodcov na území Obce Nižný Klátov vykonáva hlavný kontrolór obce. 
3.	Obecné zastupiteľstvo v Nižnom Klátove sa uznieslo na tomto nariadení dňa 18.8.2011, uznesením č. 59/2011.
4.	Toto Všeobecné záväzné nariadenie obce Nižný Klátov nadobúda účinnosť 5. septembra 2011. 

V Nižnom Kátove, dňa 3.8.2011

Ing. Mgr. Marcela Jokeľová                                                                        
starostka obce 

Obec Nižný Klátov
Všeobecné záväzné nariadenie                                                                                     
Číslo: 6/2011
___________________________________________________________________________

OBEC NIŽNÝ KLÁTOV
      v súlade s ustanovením § 6 ods. 1, zákona č. 369/1990 Zb. o obecnom zriadení v znení neskorších predpisov vydáva 

VŠEOBECNE ZÁVÄZNÉ NARIADENIE
OBCE 
6/2011

o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov.
----------------------------------------------------------------------------------------------

Návrh tohto všeobecné záväzného nariadenia ( VZN ) 

Vyvesený na úradnej tabuli obce dňa:							3.8.2011
Dátum začiatku lehoty na pripomienkové konanie:                                                          	3.8.2011
Dátum ukončenia pripomienkového konania:						12.8.2011
Vyhodnotenie pripomienok k návrhu VZN uskutočnené dňa:				15.8.2011

Schválené  všeobecne záväzné nariadenie

Na rokovaní obecného zastupiteľstva dňa:	18.8.2011
Uznesením č.     59/2011	
Vyhlásené vyvesením na úradnej tabuli obce dňa:	18.8.2011	
VZN nadobúda účinnosť dňom:	5.9.2011	

Obec Nižný Klátov
Návrh Všeobecne záväzného nariadenia obce                                                                                     
Číslo: 6/2011
___________________________________________________________________________

OZNÁMENIE

K návrhu VZN obce č. 6/2011 o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov.
----------------------------------------------------------------------------------------------

Dátum zverejnenia návrhu: 3.8.2011

Dňom vyvesenia návrhu nariadenia začína plynúť najmenej desaťdňová lehota, počas ktorej môžu fyzické osoby a právnické osoby zmysle zákona SNR č. 369/1990 Zb. o obecnom zriadení v znení neskorších predpisov uplatniť pripomienku k návrhu nariadenia v písomnej forme, elektronicky alebo ústne do zápisnice na Obecnom úrade v Nižnom Klátove, Hlavná 1/1, 044 12 Nižný Klátov v úradných hodinách.

Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené.

Termín na uplatnenie pripomienok k návrhu VZN: 12.8.2011

V Nižnom Klátove, dňa 3.8.2011

							  Ing. Mgr. Marcela Jokeľová
							           starostka obce

Obec Nižný Klátov
Návrh Všeobecne záväzného nariadenia obce                                                                                      
Číslo: 6/2011
___________________________________________________________________________

VYHODNOTENIE PRIPOMIENOK 

K návrhu VZN obce č. 6/2011 o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov.
----------------------------------------------------------------------------------------------

Dátum zverejnenia návrhu: 3.8.2011

	V súlade s § 6 ods. 7 zákona č. 369/1990 Zb. o obecnom zriadení v znení neskorších predpisov ako predkladateľ VZN obce Nižný Klátov č. 6/2011 o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov, týmto oznamujem poslancom OZ obce Nižný Klátov, že k citovanému návrhu VZN mohli fyzické a právnické osoby uplatniť pripomienku do 12.8.2011. V určenom termíne na pripomienkovanie návrhu neboli doručené na obecný úrad v Nižnom Klátove pripomienky od fyzických a právnických osôb.

V Nižnom Klátove, dňa 15.8.2011

  							Ing. Mgr. Marcela Jokeľová
							           starostka obce

O b e c   N i ž n ý   K l á t o v

Obecné zastupiteľstvo				    Nižný Klátov, 18.8.2011
v Nižnom Klátove 

Názov materiálu: VZN č. 6/2011 o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov.
----------------------------------------------------------------------------------------------

Predkladá: 							Návrh na uznesenie: 
Ing. Mgr. Marcela Jokeľová 					
starostka obce							
												
Obecné zastupiteľstvo v Nižnom Klátove 
								v súlade s § 6 ods. 1 
zákona SNR č. 369/1990 Zb.
o obecnom zriadení v z. n. p.			
Spracoval:							
Ing. Mgr. Marcela Jokeľová					
starostka obce							s c h v a ľ u j e

Prizvaný:	VZN č. 6/2011 o poskytovaní sociálnych služieb, o spôsobe a výške úhrad za sociálne služby a o stravovaní dôchodcov na území Obce Nižný Klátov

Stanovisko:	
-

Odôvodnenie:
- povinnosť vyplývajúca zo zákona o sociálnych službách

V Nižnom Klátove, dňa 18.8.2011